El Govern de Catalunya dóna suport al Ministeri de Treball del Líban i al Buró Tècnic de les Ciutats Libaneses (BTVL) per a la implantació del projecte "Suport al Ministeri de Treball del Líban per preservar la pau civil a través del respecte dels drets i dels deures dels treballadores i treballadores libanesos i siris".
La cooperació catalana mobilitza d'aquesta manera expertesa tècnica al país amb més refugiats de la Mediterrània.
El director general de Cooperació al Desenvolupament assisteix avui a la inauguració del projecte que reitera el compromís amb el Líban en la gestió de les persones refugiades, una de les línies prioritàries de la política pública de cooperació.
La presentació del projecte ha tingut lloc a Trípoli amb la participació del ministre de Treball del Líban, Mohamad Kabara; el president de Cités Unies Liban i director del Buró Tècnic de les Ciutats Libaneses (BTVL), Béchir ODEIMI; i el president de la Unió de Municipis de Al Fayhaa i alcalde de Trípoli, Ahmad Kamareddine.
Manel Vila ha explicat que aquest projecte " contribuirà a reforçar la cohesió social als municipis, ja que l'espai local, on actuen els electes i agents municipals, està a la primera línia de solidaritat amb els refugiat sirians ".
També ha insistit que, " a més de contribuir amb recursos econòmics a la crisi de refugi, el valor afegit de la cooperació catalana és la capacitat de mobilitzar expertesa tècnica que contribueixi a reforçar aquests agents municipals, propers a la ciutadania ".
Aquesta actuació, que es durà a terme en 90 municipis libanesos, consisteix en un programa de formació destinat a càrrecs electes locals, agents de policia municipal i federacions de municipis.
Els continguts inclouen mesures per a la mediació, prevenció i resolució de conflictes; les característiques del codi de treball al Líban; i els drets de les persones refugiades, entre d'altres.
El Ministeri de Treball lidera el projecte, i Cités Unies Liban / Bureau Technique des Villes Libanaises es fa càrrec de la implantació.
Aquesta organització és l'antena libanesa de Ciutats i Governs Locals Units (CGLU), que promou els principis de democràcia local, partenariat i solidaritat entre ciutats.
Aquest programa se suma a d'altres de la Direcció General de Cooperació al Desenvolupament i l'Agència Catalana de Cooperació al Desenvolupament per atendre la crisi de refugi, especialment a aquest país de la Mediterrània Oriental.
La guerra de Síria l'ha convertit en un dels països del món amb més població refugiada dins el seu territori.
L'ACNUR estima en un milió i mig la xifra de persones refugiades, la qual cosa suposa un repte enorme per a les administracions libaneses, que necessiten molt suport per poder garantir una atenció digna.
La Generalitat de Catalunya, l'Ajuntament de Barcelona, la Diputació de Barcelona, l'Àrea Metropolitana de Barcelona i el Fons Català de Cooperació al Desenvolupament van promoure l'any passat un acord per donar suport conjuntament a la Unió de Municipis d'Al Fayhaa, a través del Programa de les Nacions Unides per al Desenvolupament (PNUD), i de 15 ONG que treballen sobre el terreny.
La cooperació catalana va aportar al 2017 més d'1,6 milions d'euros a la crisi humanitària de la Mediterrània i està previst continuar prioritzant aquesta línia d'actuacions el 2018.
Reunió del grup de treball de Ports segurs